ECAD5007
Dewiswch ymyrraeth sydd yn cefnogi dysgu a datblygiad disgybl/grwp o ddisgyblion. Adfyfyriwch yn feirniadol ar ei botensial i sicrhau cynnydd disgyblion a’r heriau posib all ymddangos.

Yn yr aseiniad yma, byddaf yn dewis ymyrraeth sy’n rhoi cymorth a datblygiad i’r disgybl rwyf wedi’i ddewis. Byddaf yn gwneud hyn drwy fyfyrio’n feirniadol ar sut mae’r ymyrraeth yn gweithio, pa effeithiau y gall eu cael ar ddilyniant disgyblion a’r heriau a allai ddod gyda’r ymyrraeth. Nod yr aseiniad hwn yw defnyddio fy ymchwil i ddeall gwahanol ddulliau ymyraethau, gwerthuso sut mae’r ymyrraeth rwyf wedi dewis yn gweithio, meithrin meddwl beirniadol am ei manteision a'i anfanteision a sut gall hyrwyddo dilyniant disgyblion. Mae 10% o blant a phobl ifanc, oed pump i un deg chwech yn cael problemau iechyd meddwl sydd yn gallu cael ei diagnosio’n glinigol; er hyn, nid yw 70% o’r plant a phobl ifanc yma yn cael ymyrraeth briodol yn ddigon cynnar (Mental Health Foundation, 2022). Golyga hyn nid oes digon yn cael ei wneud i helpu problemau iechyd meddwl mewn plant a phobl ifanc. Mae angen i blant a phobl ifanc cael yr ymyrraeth sydd eu hangen arnynt yn gynt oherwydd gall ymyrraeth gynnar atal symptomau mwy difrifol rhag datblygu, a lleihau’r tebygolrwydd o broblemau o fewn meysydd eraill er enghraifft ysgol a theulu (Mental Health First Aid, 2021). Dangosir pwysigrwydd ymyrraeth i blant yn enwedig ymyraethau cynnar.

Y disgybl rwyf wedi dewis yw disgybl A oherwydd ar fy ymarfer dysgu roedd y disgybl yma wedi sefyll mas iddo mi oherwydd y nifer o ymyraethau gwahanol roedd ef yn mynychu. Rwyf wedi penderfynu galw'r bachgen yn ddisgybl A yn lle defnyddio ei enw go iawn er mwyn amddiffyn ei hunaniaeth ac i ddilyn canllawiau BERA (BERA, 2018). Mae disgybl A yn fachgen sydd yn deg mlwydd oed. Ei lefel o ddatblygiad yw isel o’i gymharu â’i gyfoedion, golyga hyn bod angen cymorth ychwanegol arno i sicrhau ei fod yn gwneud cynnydd effeithiol. Mae disgybl A yn cymryd diddordeb mewn chwarae gemau fideo, dysgu am y gofod a rocedi. Yr Anghenion Dysgu Ychwanegol (ADY) mae disgybl A wedi cael diagnosis o Anhwylder ar y Sbectrwm Awtistig (ASA), yn ogystal â phroblemau fel profiadau trawma, anhwylderau pryder a hunan-barch isel. Mae disgybl A yn byw gyda’i rhieni maeth oherwydd wnaeth ef ddioddef cam-drin corfforol gan ei rhieni biolegol. Amheuir mai dyma’r rheswm pam mae ganddo anhwylderau pryder a hunan-barch isel. Yr ymyraethau roedd yr ysgol yn defnyddio oedd ‘Emotional Literacy Support Assistant’ (ELSA), Nessy, a therapi Lego. Yr ymyrraeth rwyf wedi dewis ffocysu ar yw ELSA sef ymyrraeth sydd yn galluogi ysgolion i ddiwallu anghenion emosiynol eu disgyblion yn well gan ddefnyddio adnoddau sydd ganddynt yn barod (ELSA Network, 2017). Cyflawnir hyn drwy roi'r hyfforddiant angenrheidiol i gynorthwywyr addysgu i greu a gweithredu cynlluniau cymorth penodol sy'n darparu ar gyfer anghenion emosiynol plant a phobl ifanc. Dewisais yr ymyrraeth ELSA oherwydd credaf mai hwn oedd y mwyaf buddiol i ddisgybl A oherwydd roedd ei ymgysylltiad yr uchaf yn ystod yr ymyrraeth yma. Yr ymyraethau arall welais yn yr ysgol oedd Nessy a therapi Lego. Mynychodd disgybl A sesiynau Nessy oherwydd roedd problemau gyda’i sgiliau darllen a sillafu. Mae Nessy yn rhaglen lythrennedd sydd yn cynnig cynlluniau gwersi strwythuredig i blant oed chwech i un ar ddeg (Nessy Learning, 2022). Er roedd Nessy wedi cael ei chreu i blant gyda dyslecsia, mae astudiaethau wedi dangos gall pob disgybl elwa o ddefnyddio Nessy. Mae Lego therapi yn ddull sydd yn anelu at ddatblygu sgiliau cyfathrebu cymdeithasol mewn plant sydd gydag awtistiaeth (Brodie a Mather, 2017) trwy ddatblygu sgiliau fel rhannu gyda phlant arall, dilyn rheolau a datrys problemau. Mewn adroddiad gan ESTYN (2023), mae'n nodi y bydd y system ADY newydd yn sicrhau bod disgyblion ag ADY yn cael eu cefnogi, yn gwella'r broses o gynllunio a darparu'r cymorth, yn sicrhau bod anghenion a theimladau'r disgyblion yn cael eu blaenoriaethu yn y broses ac i ganolbwyntio ar nodi angen ymyriadau yn gyflym. Pwysigrwydd hyn yw gall sicrhau bod disgyblion ag ADY yn derbyn yr ymyriadau sydd eu hangen arnynt hwyluso eu meysydd datblygu cymdeithasol, emosiynol, academaidd, personol a meysydd datblygu eraill.

Social 
Mae ELSA yn ffocysu ar ddatblygiad cyfannol plentyn tra hefyd yn canolbwyntio ar ddiwallu eu hanghenion emosiynol mewn ysgolion (Dodds a Blake, 2015). Mae chwe maes cymhwysedd allweddol y mae hyfforddiant ELSA wedi cynllunio i gefnogi mewn plant a phobl ifanc “The 6 key areas are: emotional awareness, self-esteem, anger management, social and communication skills, friendship zones, and therapeutic stories.” (Dodds and Blake, 2015, t.3). Dangosir hyn bod ELSA yn cefnogi datblygiad cyfannol disgyblion gan feithrin lles emosiynol, perthnasoedd rhyngbersonol sydd yn gallu arwain ar lwyddiant academaidd. Pwysigrwydd hyn yw creu amgylchedd meithringar er mwyn sicrhau lle i ffynnu. Mae seicolegwyr addysg yn darparu’r hyfforddiant oherwydd bod ganddynt arbenigedd mewn anghenion plant a phobl ifanc o ran datblygiad cymdeithasol ac emosiynol (Gaffney, Brockbank a Davies, 2020). Er mwyn datblygu sgiliau cymdeithasol, y prif feysydd i weithio arnynt fyddai hunan-barch, sgiliau cymdeithasol a chyfathrebu, parthau cyfeillgarwch a straeon therapiwtig. Mae'r meysydd gwahanol hyn yn ddefnyddiol ar gyfer datblygu sgiliau mewn gwahanol ffyrdd.

Mae theori dysgu gymdeithasol Bandura yn seiliedig ar y syniad bod plant yn dysgu o ryngweithio ag eraill ac yn arsylwi eraill (Nabavi a Bijandi, 2012). Dioddefodd disgybl A o gam-drin corfforol gan ei rieni biolegol, gallai hyn fod y rheswm pam mae disgybl A wedi arddangos ymddygiad ymosodol yn yr ystafell ddosbarth “children become more aggressive when they observed aggressive or violent models” (Nabavi a Bijandi, 2012, t.7). Er mwyn atal yr ymddygiad hwn rhag digwydd, cyflwynodd y cydlynydd ELSA straeon therapiwtig i ddisgybl A. Mae ELSA yn defnyddio straeon therapiwtig i roi atebion i blant ar gyfer eu problemau (Grahamslaw, 2010). Cytunodd Painter (1997) â hyn, trwy ddweud y gall plant ddefnyddio straeon i archwilio a dod o hyd i atebion i sefyllfaoedd anodd. Yn fy mhrofiad i, canfûm fod rhai o'r plant yn cysylltu profiadau o’r straeon â'u profiadau eu hunain pan oedd adrodd straeon therapiwtig yn digwydd, gan wneud y straeon yn fwy perthnasol iddynt eu hunain. Gallai hyn arwain at y plentyn yn cael mwy o ddealltwriaeth am ei hunaniaeth (Painter,1997). Mae gan ELSA lawer o wahanol enghreifftiau o'r llyfrau hyn y gellid eu defnyddio, gan gynnwys ‘One little word’ sy'n ymwneud â phwysigrwydd dweud sori ar ôl dadl, 'The huge bag of worries’ sy'n siarad am bryderon y gallai plant eu hwynebu, 'You be You’ sy'n helpu i adeiladu hunan-barch a mwy (ELSA Support, 2015).

Awgryma ymchwil y gall plant ag ASA cael trafferth wrth wneud a chynnal cyfeillgarwch oherwydd eu bod yn ymddangos yn wahanol “indifferent and self-centred” (Orfanos a Orfanou, 2022, t.731). Mae creu a chynnal cyfeillgarwch yn chwarae rhan hanfodol yn natblygiad a lles plant ysgol, gall canlyniadau o beidio â chael y cyfeillgarwch hwn gael effaith negyddol ar hunan-barch tymor hir disgybl (Orfanos a Orfanou, 2022). Fel y soniwyd yn flaenorol, mae disgybl A wedi cael diagnosis o ASA ac yn cael trafferth gyda phroblemau hunan-barch, golyga hyn mai cysylltiad posibl rhwng y rhain yw'r diffyg cyfeillgarwch. Roedd defnyddio parthau cyfeillgarwch yn ystod ymyrraeth ELSA yn bwysig i ddisgybl A oherwydd pan holais ef am yr effeithiau, cyfaddefodd ei fod wedi dechrau dysgu mwy am rinweddau da mewn cyfeillgarwch a arweiniodd at gynnal mwy o gyfeillgarwch gyda'i gyfoedion. Mae hyn yn gadarnhaol oherwydd fel arfer nad oes gan blant ag awtistiaeth swyddogaeth uchel lawer o wybodaeth o ba rinweddau sydd yn dda i gael mewn cyfeillgarwch (Brady et al., 2020). Fodd bynnag, canfuwyd y gall ymgysylltu cydweithredol â chyfoedion arwain at lwyddiant cymdeithasol yn ystod gwersi heb gyfarwyddyd (Brady et al., 2020). Gwelwyd hyn pan ddywedodd disgybl A i mi ei fod wedi dechrau cynnal cyfeillgarwch gyda disgyblion eraill, a bod ef yn gallu adnabod rhinweddau da mewn cyfeillgarwch.

Mae Bowlby (1969) yn esbonio sut mae ymlyniad yn fwy nag ymddygiad allanol yn unig, mae ymlyniad yn nodwedd sylfaenol o system niwrolegol plentyn a achosir gan ryngweithio â'r gofal. Mae pedwar arddull ymlyniad gwahanol ar gyfer plant; ymlyniad diogel, pryderus, osgoi ac anhrefnus (Huang, 2020). Mae gan ddisgybl A ymlyniad pryderus-osgoi, golyga hyn pan fydd plentyn yn diwallu ei anghenion ei hun yn weithredol (Bombèr, 2007), gall plant sydd gyda’r ymlyniad hyn fod yn anodd i cysylltu gyda'n emosiynol. Gall hyn fod oherwydd y trawma o’r cam-drin corfforol wnaeth disgybl A dioddef o gan ei rhieni biolegol. Credodd Bowlby bod y datblygiad o berthnasoedd iach yn dibynnu ar ddiogelwch ymlyniad (Jones, 2015). Nid yw hyn yn wir gyda disgybl A gan fod hanes o gam-drin corfforol. Mae'n debyg mai dyma'r rheswm pam y datblygodd disgybl A yr arddull ymlyniad hwn “Avoidant behaviour is usually an adaptation to relating to a depressed or abusive care-giver.” (Bombèr, 2007, t.30). Oherwydd yr arddull ymlyniad hwn, mae'n debygol roedd rhaid i ddisgybl A adeiladu perthynas gyda'r ELSA cyn ymddiried ynddynt. Golyga hyn y bydd yr ELSA hefyd yn dod i adnabod disgybl A yn well a fydd yn sicrhau bod yr ymyrraeth yn uniongyrchol ar gyfer y meysydd angen disgybl A. Dyma sut mae ELSA fel arfer yn gweithio, maen nhw'n sicrhau bod yr ymyrraeth yn uniongyrchol ar gyfer y meysydd angen ar gyfer pob plentyn (Balampanidou, 2019).

Emotional 
Mae dysgu beth yw emosiynau a theimladau, deall sut a pham y maent yn digwydd, nodi teimladau eich hun a phobl eraill, a chreu strategaethau ymdopi defnyddiol i gyd yn rhan o ddatblygiad emosiynol (Beyond Blue, 2021). O'r chwe maes allweddol y mae ELSA yn helpu i'w cefnogi, mae tri maes sy'n cysylltu â dysgu a datblygiad emosiynol fwyaf. Mae'r tri hyn yn ymwybyddiaeth emosiynol, rheoli dicter a straeon therapiwtig. Mae Maslow (1943) a'i ddamcaniaeth o gymhelliant dynol yn esbonio sut mae pum lefel o anghenion dynol. Y pump lefel hwn yw'r anghenion ffisiolegol, yr anghenion diogelwch, yr anghenion cariad, anghenion y parch a'r angen am hunan-wireddu (Maslow, 1943). Mae'r ddwy lefel gyntaf yn anghenion goroesi ond mae'r tair arall yn anghenion twf seicolegol. Nid yn unig nad oedd gan ddisgybl A anghenion perthynoldeb a chariad gan ei rieni biolegol, ond hefyd nid oedd ganddo anghenion diogelwch “Children are not able to emotionally comprehend parental violations against them, or deal with their parents’ inability to care for and attend their needs” (Bombèr, 2007, t.22). Mae ELSA yn hwyluso'r datblygiad emosiynol mewn plant trwy annog disgyblion i ddod yn fwy hunanymwybodol a darparu strategaethau ymdopi (ELSA Network, 2017). Gwelais gweithgareddau gwahanol yn cael eu defnyddio i helpu disgybl A i ddatblygu ei sgiliau emosiynol, gêm a oedd yn sefyll allan oedd am anghenion dynol. Enw'r gêm oedd ‘Dymuniadau neu anghenion?’ ac roedd yn rhaid i ddisgybl A gwahanu gwahanol wrthrychau mewn i bethau mae pobl eu hangen a phethau mae pobl eisiau, enghraifft o hyn fyddai 'Dwi eisiau cacen.' a 'Dwi angen dŵr'. Roedd y gêm hon wedi helpu disgyblion A sylweddoli beth yw'r anghenion goroesi sylfaenol, mae hyn yn rhywbeth na chafodd ei ddysgu iddo gan ei rieni biolegol.

Canfu Coppock (2007) pan fydd rheoli dicter ar hyd ochr sgiliau eraill yn cael eu cynnwys mewn prosiectau llythrennedd emosiynol, mae effeithiau buddiol yn digwydd ar les emosiynol ac ymwybyddiaeth empathi'r plant. Mae ELSA yn cynnwys ymyriadau rheoli dicter i'w brosiect llythrennedd emosiynol sy'n meddwl eu bod o fudd i'r ymyriadau hyn. Mae ELSA yn defnyddio amrywiaeth o adnoddau i reoli dicter fel calendr llesiant, posteri cyfystyr teimlo’n grac, strategaethau anadlu ac yn y blaen (ELSA Support, d.d.). Gallai'r holl weithgareddau hyn arwain at blant yn cael gwell dealltwriaeth o'u hemosiynau sy’n cyflawni nod y gweithgareddau. Mae datblygiad seicogymdeithasol Erikson yn seiliedig ar gamau datblygiad dynol a sut y gall yr amgylchedd a'r byd cymdeithasol ddylanwadu ar ddatblygiad unigol (Bishop, 2013). Mae yna wyth cam i theori Erikson ond byddai disgybl A yn y cam diwydiant yn erbyn israddoldeb oherwydd ei oedran. Yn y cam yma, y canlyniad a ddymunir byddai cyflawni mewn gwahanol feysydd fel y gallu i wneud yn dda yn ei gwaith ysgol a chwaraeon, gallai peidio â chyflawni hyn achosi diffyg hyder (Bishop, 2013). Cafodd ELSA ei chreu er mwyn cefnogi anghenion emosiynol plant (ELSA Network, 2017), felly trwy ddisgybl A cymryd rhan mewn gweithgareddau sy'n canolbwyntio ar reoli dicter, bod yn ymwybodol o'i emosiynau a meysydd eraill o angen, gall ddatblygu ei ddeallusrwydd emosiynol a'i strategaethau ymdopi i symud i gam nesaf damcaniaeth datblygiad seicogymdeithasol Erikron. Tynnodd Erikson sylw at y ffaith bod hunan-gysyniad positif yn hanfodol i blant ddatblygu (Bishop, 2013). Mewn adroddiad gwerthuso effaith ELSA (Bowerman a Davies, 2018), mae'n esbonio'r hyn y mae'n ofynnol i ELSA ei wneud sef hyrwyddo hunangysyniad a hunan-barch, rheoli straen, galar, dicter a gwrthdaro, creu ymwybyddiaeth o emosiynau eich hun ac eraill a mwy. Felly, mae theori Erikson ac ELSA yn ategu ei gilydd gan fod y ddau yn tynnu sylw at bwysigrwydd datblygu hunan-gysyniad positif.

Language/cognitive 
Profwyd bod ELSA yn helpu gyda sgiliau cyfathrebu disgyblion trwy ddysgu i siarad am deimladau, mynegi eu hunain a datrys problemau gydag eraill (Purcell, 2023). Eglurodd yr astudiaeth hon fod plant a oedd yn rhan o grŵp ymyrraeth ELSA yn fwy tebygol i siarad am eu teimlad na pan nad oeddent yn mewn grŵp ymyrraeth ELSA (Purcell, 2023). Dangosir bod nifer o wahanol feysydd yn gallu cael eu datblygu gan ddefnyddio ELSA. Mae'r meysydd hyn yn cynnwys cyfathrebu gan eu bod yn fwy tebygol o siarad mewn grŵp ELSA, datblygiad emosiynol gan eu bod yn fwy tebygol i siarad am eu teimladau a'u hemosiynau mewn grŵp ELSA a datblygiad cymdeithasol gan eu bod yn hapus i'w rhannu mewn grŵp. Mae’r plant sy'n mynychu ELSA wedi dweud eu bod yn dysgu am sut i fynegi eu hunain ac yn hoffi cael rhywun i ddweud popeth wrth (Purcell, 2023). Gallai hyn alluogi'r plentyn a'r ELSA i ymddiried yn y berthynas gefnogol trwy sgiliau cyfathrebu da. Darganfu Barker (2017) fod siarad a datrys problemau gyda'r ELSA yn agwedd fanteisiol o’r ymyrraeth ELSA. Roedd hyn oherwydd eu bod yn gallu creu perthynas ddibynadwy lle'r oedd disgyblion yn teimlo'n gyfforddus yn siarad am eu problemau (Barker, 2017). Adroddwyd hefyd bod yr un plant hyn yn hapusach i siarad am eu teimladau gyda'u rhieni ar ôl ymyrraeth ELSA (Purcell, 2023). Mae hyn yn hynod o gadarnhaol gan y gall hyn arwain at lawer o fanteision fel y plentyn yn dechrau teimlo eu bod yn cael eu parchu, eu clywed a'u deall gan eu rhieni, gallai hyn wedyn arwain at gynnydd yn hunan-barch y plentyn (Ansari, 2021). Ymhellach, mae’n bwysig i'r rhieni gyfathrebu â'r athro a'r ysgol, nid y plentyn yn unig, mae hyn yn gallu achosi i'r dysgu symud ymlaen ymhellach gartref “it is essential that communication between parents and teachers is two-way, in order to ensure…that children’s learning at home is built upon and developed in school” (Beveridge, 2005, t.61). Mae hyn yn hawsach i rai rhieni nag eraill, mae disgybl A yn byw mewn cartref maeth gyda phlentyn arall. Gallai hyn olygu nad yw ei rieni maeth bob amser yn cael yr amser i ddatblygu ei ddysgu gartref gan fod llawer o blant i ofalu amdanynt. 

Mae Hawliau'r Plentyn (1989) yn bwysig i addysg pob plentyn a phob ymyrraeth, mae gan blant hawl i lawer o hawliau gwahanol ond y rhai sy'n cael cysylltiad ag ymyrraeth ELSA yw “Article 28 right to education”, “Article 29 goals of education” a “Article 39 recovery from trauma and reintegration”. Mae erthygl 28 yn datgan bod gan bob plentyn yr hawl i addysg sy'n golygu bod rhaid i addysg gynradd ac uwchradd fod ar gael i bob plentyn (Unicef, 1989). Mae erthygl 29 yn cysylltu â'r system ADY newydd fel y dywed ESTYN y bydd y system newydd yn caniatáu i ddisgyblion ag ADY dderbyn cefnogaeth a chyflawni eu potensial llawn (ESTYN, 2023). Mae erthygl 39 yn datgan bod gan bob plentyn yr hawl i debyn cefnogaeth ar ôl trawma ac ailintegreiddio y maent wedi'i brofi (Unicef, 1989). Mae astudiaethau'n dangos bod dros 50% o blant a phobl ifanc sy'n byw yn y Deyrnas Unedig wedi profi digwyddiadau trawmatig (UK Trauma Council, 2020). Dyma un o’r rhesymau pam mae ymyrraeth ELSA yn bwysig. Mae plant a phobl ifanc yn treulio llawer o amser yn yr ysgol, ac felly mae’r cyfrifoldeb ar ysgolion i gefnogi meysydd datblygu (Barker, 2017). 

Progression
Mae Llywodraeth Cymru yn disgrifio cynnydd fel datblygu sgiliau a gwybodaeth dros amser “Mae cynnydd mewn dysgu yn broses o ddatblygu a gwella sgiliau a gwybodaeth dros amser.” (Llywodraeth Cymru, 2021, t.5). Yn ystod lleoliad addysg, gall hefyd disgrifio cynnydd fel lle mae'r disgyblion yn eu dysgu ar hyn o bryd a deall y camau nesaf yn eu dysgu (Jackson et al., 2018), Mae'n hanfodol bod athrawon ac addysgwyr yn cydnabod hyn er mwyn sicrhau bod cynnydd yn cael ei wneud. Mantais o gynnydd mewn dysgu yw y gall athrawon ac addysgwyr ddefnyddio sawl math o asesu ar gyfer dysgu i fesur cynnydd (Jackson et al, 2018). Un elfen allweddol o'r Cwricwlwm i Gymru yw dilyniant dysgwyr ar hyd continwwm dysgu (Hwb Cymru, 2020). Er mwyn galluogi pob disgybl i symud ymlaen a derbyn y cymorth sydd ei angen arnynt, mae asesu'n hanfodol.

Canfu Black a Wiliam (1998) fod dwy weithred yn dilyn ymlaen oddi wrth ei gilydd sy'n ffurfio asesu ar gyfer dysgu. Y ddau gam gweithredu hyn yw'r dysgwyr yn dod yn ymwybodol o fwlch rhwng eu dealltwriaeth bresennol a'r nod a ddymunir, a'r cam y mae'r dysgwr yn ei gymryd i gau'r bwlch hwnnw a chyflawni'r nod a ddymunir (Black a Wiliam, 1998). Gallai hyn fod yn cynrychioli beth mae cynnydd yn ei olygu sef yr hyn y mae angen ei wneud er mwyn cau'r bwlch rhwng y hysbys a'r anhysbys neu’r hyn y gallwn ac na allwn ei wneud. Mae Llywodraeth Cymru yn credu, er mwyn hwyluso cynnydd disgyblion, fod gan asesu tri chyfrifoldeb allweddol (Hwb Cymru, 2020), sy'n cefnogi disgyblion yn ddyddiol, gan nodi a myfyrio ar y cynnydd y mae disgyblion wedi'i wneud a deall cynnydd grŵp (Hwb Cymru, 2020). Dylid ystyried asesu'n ofalus wrth gynllunio a chyflwyno gwersi a phrofiadau dysgu er mwyn sicrhau bod y ddealltwriaeth a gafwyd o'r asesiad penodol yn uchel (Hwb Cymru, 2020). Prif ffocws dyluniad y cwricwlwm yw dilyniant dysgu bob amser, yn hytrach na dechrau gyda thema ac addasu'r dysgu iddo (Hwb Cymru, 2020). Mae'n hanfodol bod athrawon ac addysgwyr yn deall ac yn defnyddio egwyddorion cynnydd i gefnogi cynnydd ar gyfer pob plentyn (Hwb Cymru, 2020). Dylai athrawon ac addysgwyr hefyd fod yn ymwybodol na fydd pob disgybl yn symud ymlaen ar yr un cyflymder (Hwb Cymru, 2020). Efallai na fydd plant sydd ag ADY yn cydberthyn ag egwyddorion cynnydd ac felly mae angen i athrawon a ysgolion fod yn ymwybodol o'r gwahanol ffyrdd y gall disgyblion dangos cynnydd ac y gallai hyn gymryd amser gwahanol (Llywodraeth Cymru, 2021). Mae hyn yn cynnwys ELSA, dylai'r ELSA gynllunio'n ofalus sut i asesu'r disgyblion er mwyn iddynt wneud y mwyaf o gynnydd posibl. 

Yn ystod adroddiad gwerthuso effaith ELSA, wnaeth Bowerman a Davies (2018) esbonio sut mae ELSA ac uwch reolwyr yn yr ysgol yn olrhain cynnydd disgyblion mewn gofal sy'n mynychu sesiynau ELSA. Canfuwyd bod gwahanol bobl yn defnyddio gwahanol ddulliau asesu, ond y rhai mwyaf cyffredin oedd taflen atgyfeirio ELSA, gyfathrebu ag athrawon a gofalwyr, ddefnyddio offer safonol a defnyddio ffyrdd ansoddol (Bowerman a Davies, 2018). Defnyddir taflenni atgyfeirio ELSA cyn ac ar ôl i ddisgybl fynychu'r ymyrraeth ELSA i fesur y cynnydd mae disgybl wedi gwneud. Canfuwyd mai hwn oedd yr offeryn a ddefnyddir fwyaf i fonitro cynnydd mewn ELSA. Dull arall a ddefnyddir yn gyffredin oedd cyfathrebu ag athrawon a gofalwyr am gynnydd disgybl, gellir defnyddio hwn i holi oedolion eraill ym mywyd y plentyn a ydynt wedi gweld unrhyw gynnydd o fewn unrhyw faes datblygu. Mae defnyddio offer safonol hefyd wedi bod yn hysbys i fonitro cynnydd yn ystod ymyrraeth ELSA, mae hyn yn cynnwys Proffil Boxall a holiaduron cryfderau ac anawsterau (Bowerman a Davies, 2018). Mae Proffil Boxall yn offeryn ar-lein unigryw sy'n cael ei ddefnyddio i asesu datblygiad cymdeithasol, emosiynol a meddyliol plant a phobl ifanc (Nurture UK, d.d.). Mae hyn yn cael canlyniad tebyg i holiaduron cryfderau ac anawsterau gan ei fod yn rhoi trosolwg manwl cywir o gryfderau ac anawsterau disgybl (Nurture UK, d.d.). Roedd defnyddio dulliau ansoddol, megis adolygu llyfrau disgyblion a gwblhawyd yn ystod ymyriad hefyd yn ddull a ddefnyddiwyd i fonitro cynnydd.

Reflect 
Y rheswm dewisais ymyrraeth ELSA ar gyfer disgybl A yw oherwydd bod ELSA yn cefnogi plant a phobl ifanc i ddatblygu eu sgiliau llythrennedd emosiynol yn effeithiol (Barker, 2017) sydd â nifer o fanteision megis gwella cyfeillgarwch a pherthnasoedd, cefnogi dysgu disgyblion, cyflawniadau academaidd a llwyddiant cyffredinol yr ysgol a gall atal problemau iechyd meddwl (Barker, 2017).  2017). Gall iechyd meddwl da gael nifer o effeithiau cadarnhaol gan gynnwys mae'n cyfyngu ar broblemau cymdeithasol, emosiynol ac ymddygiadol ac mae hefyd yn cefnogi cyflawniad academaidd (Dodds a Blake, 2015). Felly, mae cefnogi sgiliau llythrennedd emosiynol a chefnogi iechyd meddwl yn cydweithredu wrth iddynt helpu i gefnogi ei gilydd. Ar y gwrthwynebu, mae ‘Education Endowment Foundation’ (EEF) wedi canfod bod gan ymyraethau dysgu cymdeithasol ac emosiynol gryfder tystiolaeth isel (EEF, 2021). Mae'r ymyrraeth hon wedi dangos ei bod yn gwella sgiliau dysgu cymdeithasol ac emosiynol ond mae’r EEF yn argymell bod angen iddo fod yn seiliedig ar lawer o wahanol ffactorau, felly mae’n anodd cael llawer o dystiolaeth i gefnogi. Roedd ELSA o fudd i ddisgybl A oherwydd cyn iddo ef mynychu ELSA, roedd ef yn cael trafferth gyda gwneud ffrindiau, roedd ganddo hunanhyder a hunan-barch problemau ac roedd yn cael trafferth gyda thrawma yr oedd wedi'i ddioddef. Yn ystod sesiynau ELSA, roedd disgybl A wedi gwneud cynnydd sylweddol gyda'i ddatblygiad cymdeithasol ac emosiynol trwy feithrin yr hyder i chwarae gyda chyd-ddisgyblion a gwneud ffrindiau newydd. Roedd hyn yn rhywbeth nad oedd gan ddisgybl A diddordeb ynddo cyn ELSA. Roedd hefyd wedi gwneud cynnydd wrth wella ar ôl trawma wrth iddo ddechrau deall ei deimladau a'i emosiynau yn fwy a datblygu strategaethau ymdopi. Mae’n beth da bod disgybl A yn gwneud ffrindiau newydd ac nad yw’n mynd ynghlwm â’r ELSA, gan y gall llawer o disgyblion creu atodiad i’r ELSA (ELSA Support, 2023), gallai hyn fod yn anfantais o ELSA ond dyma’r rheswm pam mae sesiynau ELSA yn tymor byr (ELSA Support, 2023). 

Mae cyfrifoldeb cynyddol ar ysgolion i gefnogi iechyd cymdeithasol, emosiynol a meddyliol disgyblion (Barker, 2017) ond mae ymchwil hefyd yn awgrymu bod perthynas rhwng rhieni a phlentyn ymgysylltiedig yn angenrheidiol i arwain datblygiad sgiliau cymdeithasol ac emosiynol mewn plant (Roy a Giraldo-García, 2018). Er, credir gan rai bod y rhan fwyaf o gefnogaeth y disgyblion yn dod o ELSA (ADYcCh Cymru, d.d.). Dangosir hyn nad oes un person yn gyfrifol am ddatblygu sgiliau cymdeithasol ac emosiynol mewn plant sydd â'i fanteision oherwydd bod gallu gweld a deall persbectif gan nifer o bobl yn sgil bywyd pwysig i blant ei gaffael (Rymanowicz, 2016). Felly, mae'n bwysig bod plant yn deall persbectif ar gyfer eu datblygiad. Ar y llaw arall, gallai pobl drosglwyddo'r cyfrifoldeb i eraill. Enghraifft o hyn fyddai’r gofalwr yn trosglwyddo cyfrifoldeb i'r ysgol, ac o bosibl yn ôl eto. Gallai hyn achosi dryswch rhwng y gofalwr a'r ysgol, yr ysgol a'r plentyn a'r gofalwr a'r plentyn.

Mae hyfforddiant ELSA yn costio tua £800, mae hyn yn talu am yr holl ddeunyddiau hyfforddi (Ealing schools, 2022), ond, mae hyn yn rhywbeth na all llawer o ysgol ei fforddio gan fod y pris hwn ar gyfer un aelod o staff. Fodd bynnag, ar ôl y gost hon, mae rhai tasgau cost-effeithiol i wella llythrennedd emosiynol fel adrodd straeon therapiwtig (Harris, 2020). Mae hyn yn gost-effeithiol oherwydd ar ôl prynu'r llyfrau, gall yr ELSA ei ddefnyddio dro ar ôl tro gyda gwahanol ddisgyblion. Yn fy ail ymarfer dysgu, cefais wybod mai dim ond tri aelod o staff cymorth sydd wedi cael hyfforddiant ELSA oherwydd y gost. Anfantais arall yw pan aeth staff cymorth ar gyfer yr hyfforddiant, roedd rhaid i'r ysgol ddod o hyd i gyflenwad i lenwi bwlch y staff cymorth. Arweiniodd hyn at wario mwy o arian. Ar y llaw arall, roedd yr ysgol es i ar fy ail ymarfer dysgu wedi gwrthwynebu hyn drwy ddweud ei bod yn werth talu am athro cyflenwi am chwe diwrnod er mwyn hyfforddi aelod o staff fel ELSA oherwydd bod ganddo nifer o fuddion fel rwyf wedi dweud yn barod felly er ei fod yn ddrud, mae ganddo lawer o fanteision i'r disgyblion.

Nid yw'n anghyffredin i blant gael trafferth mewn mwy nag un maes datblygu, golyga hyn y gall rhai plant fynychu mwy nag un ymyrraeth (Alston, 2022). Awgryma hyn po fwyaf o ymyraethau y mae plentyn yn eu mynychu, y mwyaf o amser y mae'n ei dreulio y tu allan i'r ystafell ddosbarth i ffwrdd oddi wrth eu ffrindiau a'u hathrawon (Alston, 2022). Gall hyn achosi ymdeimlad o gael ei ynysu a cholli perthnasoedd. Os byddaf yn cael fy rhoi yn y senario hwn, byddaf yn annog gwersi lle mae pob plentyn yn cymryd rhan mewn gweithgareddau adeiladu tîm. Y sgiliau gall hyn datblygu yw sgiliau cymdeithasol, hunanhyder, cynwysoldeb a mwy (Urban Quest, 2021). Byddai hyn yn helpu plant sy'n mynychu ymyrraeth i greu gwell perthynas â chyfoedion eraill a'u hathrawon (Bluearth, 2022). Rwy'n credu y byddai hyn yn helpu disgybl A i adeiladu ei hunan-barch a chreu cyfeillgarwch newydd.

I gloi, credaf fod ELSA yn ymyrraeth fuddiol oherwydd eu bod yn darparu cefnogaeth unigolyddol i ddisgyblion sy'n cael trafferth gyda datblygiad emosiynol. Mae ELSA yn darparu lle diogel i ddisgyblion dderbyn cefnogaeth emosiynol ac i ddatblygu strategaethau ymdopi newydd (ELSA Network, 2017). Mae gan bob ymyrraeth ei fanteision a'i anfanteision ac fel yr eglurais yn rhagarweiniol, nid yw ELSA yn wahanol. Y camau nesaf byddwn yn ei rhoi mewn lle yw sicrhau bod pob disgybl ym mhob dosbarth yn cael amser i wneud gweithgareddau adeiladu tîm gyda'u chyd-ddisgyblion, byddwn hefyd yn cynllunio cyfarfodydd misol gyda gofalwr disgybl sy’n mynychu ELSA, ei athro dosbarth a’r cynorthwyydd ELSA i sicrhau bod pawb yn gwybod eu cyfrifoldeb yn natblygiad a chynnydd disgybl A. Bydd hyn yn lleihau'r siawns o roi’r cyfrifoldeb ar rywun arall ac yn cynyddu'r siawns o’r plentyn ddatblygu. Yn olaf, byddwn i'n awgrymu talu am staff cael hyfforddiant ELSA gan fod yna ymchwil sy'n profi bod ELSA yn effeithiol wrth helpu plant fynegi eu hemosiynau'n effeithiol wrth edrych ar ddatblygiad cyfannol y plentyn (Dodds a Blake, 2015). Rwy'n credu y gellir cyflwyno’r ymyrraeth ELSA ar draws yr ysgol gyfan gan ei fod yn darparu cefnogaeth i ddisgyblion, yn creu amgylchedd ysgol ôl-weithredol ac yn hyrwyddo lles emosiynol.

